## **A gyermeket nevelő családok otthonfelújítási támogatásáról**

2021. szeptember 29-én lépett életbe az a módosított rendelet, mely a gyermeket nevelő családok otthonfelújítási támogatására vonatkozik.

A Magyar Közlöny 169. számában megjelent, a családok támogatásaival összefüggő egyes kormányrendeletek módosításáról szóló 530/2021. (IX. 14.) kormányrendelet alapján bővült a támogatással elvégezhető akadálymentesítési munkálatok köre. Mostantól a mozgássérültek mellett a többi fogyatékossági típusba tartozó személy számára is megnyílt ez a korlátozott ideig, 2022. december 31-ig elérhető lehetőség.

Az idei év első napjától vissza nem térítendő támogatást igényelhetnek otthonuk felújításához azok a családok, amelyek legalább egy gyermeket nevelnek/várnak (a magzatot a várandósság 12. hetét követően veszi a jogszabály figyelembe). A felújítási munkálatokat természetesen számlával kell igazolni. Az erre fordított költségek ötven százaléka, legfeljebb 3 millió forint igényelhető vissza.

Odaítélésénél alapkövetelmény, hogy az igénylő vér szerinti - vagy örökbefogadott - gyermeke 25 éven aluli legyen. Ha azonban a gyermek megváltozott munkaképességű vagy fogyatékossággal élő, a 25 esztendős korhatár nem érvényes. Az 518/2020. (XI. 25.) kormányrendelet) alapján az összeget a szülők nem csupán felújításra, de akadálymentesítésre is felhasználhatják.

A rendelet az akadálymentesítési munka fogalmát az alábbiakban definiálja:

„Olyan építési, szerelési, átalakítási tevékenység, ami a lakást mozgáskorlátozott, vagy más fogyatékossággal élő személy számára – akár speciális eszközök, illetve műszaki megoldások alkalmazásával – önálló, vagy segítséggel történő használatra alkalmassá és biztonságossá teszi”.

A minisztérium a fogyatékossággal élő személyek országos érdekképviseleti szervezeteit kérte fel, hogy készítsék el, illetve tegyék közzé az általuk képviselt fogyatékossági csoport számára akadálymentesítést eredményező munkálatok listáját. Abban a kérdésben, hogy egy adott felújítás akadálymentesítési munkálatnak minősül-e, vagy sem, az igények elbírálását végző Magyar Államkincstár e szempontok figyelembevételével hoz döntést.

A Siketvakok Országos Egyesületének ajánlásai az alábbi linken érhetők el: <http://siketvak.hu/ajanlasok-otthonfelujitashoz/>

Az igénylés feltételei:

* Az otthonfelújítási támogatás a lakáson végzett munkálatok befejezése, és a kapcsolódó számlák kiegyenlítése után igényelhető meg.
* A szükséges dokumentumok a legutolsó számla kifizetésétől számított 60 napon belül nyújthatók be a Magyar Államkincstárhoz.
* A 2020. év előtt megkötött vállalkozási szerződések alapján elvégzett munkálatokra nem jár a támogatás.
* A kifizetés csak olyan ingatlanra folyósítható, amelyben az igénylő (közös igénylés esetén a házastársak, élettársak), illetve az a gyermek, akire figyelemmel a támogatást igénylik, legalább egy éve lakóhellyel rendelkeznek.
* Fontos feltétel továbbá, hogy az érintett ingatlannak együttesen legalább 50 %-os mértékben tulajdonosai legyenek.
* Ez alól kivételt képeznek azok, akik az adott ingatlan tulajdonjogát a támogatási kérelem benyújtását megelőző 1 éven belül szerezték meg.
* Azokra sem vonatkozik, akik már meglévő telkükön felépített otthonukat egy éven belül jegyeztették be az ingatlan-nyilvántartásba.
* Elengedhetetlen, hogy az igénylő (közös igénylés esetén legalább egyikük) társadalombiztosítás szempontjából biztosított legyen a kérelem benyújtásakor, s az azt megelőző 1 esztendőben, tehát valamilyen formában munkát végezzen.
* Aki ebben az 1 éves időtartamban, vagy annak egy részében, közép-vagy felsőfokú tanulmányait végezte (nappali tagozaton), vagy ilyen képzésre tekintettel gyermekgondozási díjat kapott, annak is jár a támogatás.
* Nem részesülhet pozitív elbírálásban, akinek az állami adóhatóság által nyilvántartott, 5000 forintot meghaladó köztartozása van.

A Magyar Államkincstár külön erre a célra rendszeresített formanyomtatványt. Ennek kitöltésével elektronikusan, személyesen (a kormányablakokban), de postai úton is benyújtható az igénylés. A 25 éven felüli gyermek megváltozott munkaképességét igazolni kell. Ez lehet olyan dokumentum, mely a megváltozott munkaképesség tényét rögzíti, de szólhat a fogyatékossági támogatásról, illetve látássérültek esetében a vakok személyi járadékáról is.

A kérelmet a Magyar Államkincstár a beérkezéstől számítva elektronikus benyújtás esetén 30 napon belül, postai, vagy személyes benyújtás esetén pedig 60 napon belül bírálja el.

*Forrás: allamkincstar.gov.hu*